Pellegrini, Peter, podpredseda vlády SR pre investície a informatizáciu (2017-12-08):
Ďakujem veľmi pekne. Vážený pán predsedajúci, vážené panie poslankyne, vážení páni poslanci, dovoľte mi uviesť návrh zákona o kybernetickej bezpečnosti a o zmene a doplnení niektorých zákonov, ktorého gestorom je Národný bezpečnostný úrad a ktorým sa do národného právneho poriadku transponuje smernica Európskeho parlamentu a Rady zo 6. júla 2016 o opatreniach na zabezpečenie vysokej spoločnej úrovne bezpečnosti sietí a informačných systémov v Únii (ďalej len „smernica NIS“). Smernica NIS predstavuje prvú celoeurópsku legislatívnu úpravu v oblasti kybernetickej bezpečnosti, ktorá sa zameriava na posilnenie právomocí príslušných vnútorno-štátnych orgánov, zvyšuje ich vzájomnú koordináciu a predstavuje bezpečnostné podmienky pre kľúčové sektory. Cieľom návrhu zákona je vytvoriť funkčný legislatívny rámec nutný pre efektívnu realizáciu kľúčových opatrení pre bezpečnosť národného kybernetického priestoru, ktorý transponuje priority a požiadavky, ktoré boli vytvorené na európskej úrovni a prijaté všeobecným konsenzom prostredníctvom Smernice NIS. Návrh zákona komplexným spôsobom poníma problematiku riešenia a zabezpečovania kybernetickej bezpečnosti. Vytvára konkurenčné prostredie v oblasti zamestnávania kvalifikovaných pracovníkov na strane štátu, sústreďuje oznamovanie bezpečnostných incidentov v jednom informačno-komunikačnom a štandardizuje bezpečnostné požiadavky v celoslovenskom meradle v súlade s medzinárodnými štandardami, čím prispieva k harmonizácii problematiky zabezpečovanie kybernetickej bezpečnosti v európskom prostredí. Návrh zákona v nevyhnutne potrebnej miere vypĺňa právnu medzeru v súvislosti s kybernetickou obranou novelizovaním príslušných zákonov na úseku zabezpečenia obrany štátu v predpokladaných situáciách. Kybernetická bezpečnosť obsiahnutá v navrhovanom zákone o kybernetickej bezpečnosti a navrhovaná úprava kybernetickej obrany tak vytvorí efektívny rámec pre preventívne, ako aj reaktívne opatrenia. Príprave návrhu zákona predchádzala široká odborná diskusia. Národný bezpečnostný úrad v rámci príprav organizoval celonárodné workshopy a stretnutia na tému transpozície smernice NIS do národného právneho poriadku a predsedal stredoeurópskej platforme pre kybernetickú bezpečnosť. Návrh zákona bol vypracovaný aj na základe podnetov a po konzultáciách s orgánmi verejnej moci, ktoré sa k navrhovaným zmenám a oblastiam úprav vyjadrili formou pripomienok, ako aj na základe podnetov a diskusií so zástupcami odbornej verejnosti. Prijatie navrhovaného zákona nemá sociálne vplyvy, ani vplyv na životné prostredie, ani na služby verejnej správy pre občana, bude mať ale pozitívne vplyvy na informatizáciu spoločnosti, ale bude mať aj určité vplyvy na podnikateľské prostredie a rozpočet verejnej správy. Návrh zákona bol predmetom medzirezortného pripomienkového konania, bol prerokovaný Legislatívnou radou vlády, Hospodárskou a sociálnou radou Slovenskej republiky, Bezpečnosťou radou Slovenskej republiky a dňa 8. novembra 2017 bol schválený vládou Slovenskej republiky. Vážené panie poslankyne, vážení páni poslanci, dovoľujem si vás požiadať o podporu tejto právnej úpravy. Ďakujeme veľmi pekne.